Produse și servicii furnizate în 2014 (2013)

1. Monitorizarea acordurilor de grant încheiate în cadrul programului Orizont 2020, precum și a cererilor de propuneri pentru granturi destinate cercetătorilor debutanți, pentru granturi destinate cercetătorilor în faza de consolidare, pentru granturi destinate cercetătorilor confirmați și pentru granturi pentru validarea conceptului. Implementarea programului de activitate aferent programului Orizont 2020 se realizează prin publicarea unor cereri de propuneri anuale, urmate de o evaluare (efectuată de experți externi), de întocmirea și de semnarea acordurilor de grant și, în final, de monitorizarea implementării proiectelor. Fiecare cerere de propuneri generează o serie de acorduri de grant, încheiate pentru un ciclu de proiect cu o durată preconizată de circa cinci ani. 2. Organizarea procedurilor de cerere de propuneri corespunzătoare anului 2014 pentru programul de activitate aferent programului Orizont 2020 (granturi destinate cercetătorilor debutanți, granturi destinate cercetătorilor în faza de consolidare, granturi destinate cercetătorilor confirmați și granturi pentru validarea conceptului): în 2014, au fost depuse 8 530 de propuneri, dintre care 3 273 pentru granturile destinate cercetătorilor debutanți, 2 528 pentru granturile destinate cercetătorilor în faza de consolidare, 2 287 pentru granturile destinate cercetătorilor confirmați și 442 de propuneri aferente granturilor pentru validarea conceptului (număr total de propuneri depuse la cele două termene). 8 374 dintre aceste propuneri erau eligibile, astfel că au fost evaluate de comisiile de evaluare. Au fost selectate, în total, 378 de propuneri în vederea procesului de atribuire a granturilor destinate cercetătorilor debutanți și a granturilor pentru validarea conceptului. Cererea de propuneri aferentă anului 2014 pentru granturi destinate cercetătorilor în faza de consolidare nu fusese finalizată încă, iar cererea de propuneri pentru granturi destinate cercetătorilor confirmați se afla încă în etapa de evaluare, dată fiind decalarea cu cinci luni a calendarului cererilor de propuneri ca urmare a adoptării cu întârziere a programului Orizont 2020 de către Consiliu și Parlament. 3. Producerea și difuzarea de informații privind programul de activitate aferent programului Orizont 2020 și privind activitățile agenției din cursul anului 2014. 4. În 2014, Consiliul științific a organizat reuniuni regulate atât la Bruxelles, cât și pe teritoriul Europei, de regulă la invitația autorităților naționale. Organizarea reuniunilor în diferite țări, care sunt fie state membre ale UE, fie țări asociate, reprezintă o modalitate de a conferi Consiliului European pentru Cercetare o mai mare vizibilitate. Reuniunile sunt considerate, de asemenea, evenimente importante atât de către autoritățile naționale, cât și de către comunitatea științifică și comunitatea de cercetători de la nivel local. În perioada 1 ianuarie—31 decembrie 2014, au fost organizate cinci sesiuni plenare ale Consiliului științific: în lunile ianuarie, martie și decembrie la Bruxelles (Belgia), în iunie la Oslo (Norvegia), iar în octombrie la Zagreb (Croația). În urma recomandărilor din 2009 ale comisiei de evaluare a structurilor și a mecanismelor Consiliului European pentru Cercetare, Consiliul științific a instituit două comitete permanente: primul elaborează orientări cu privire la conflictele de interese, la abateri științifice și la aspectele etice (CoIME), iar cel de al doilea se ocupă de selectarea membrilor comisiei de evaluare. Agenția executivă a sprijinit activitățile operaționale ale celor două comitete, care s-au reunit de două ori, respectiv de trei ori în 2014. Membrii Consiliului științific se reunesc, de asemenea, în grupuri de lucru care abordează aspecte specifice. În 2014, agenția executivă a organizat diferite reuniuni ale grupurilor de lucru ale Consiliului European pentru Cercetare pe temele privind inovarea și relațiile cu sectorul industrial, liberul acces, consolidarea internaționalizării, echilibrul de gen și indicatorii-cheie de performanță. Grupurile de lucru efectuează analize și contribuie la strategia științifică a Consiliului European pentru Cercetare prin propuneri care urmează să fie adoptate de Consiliul științific în plen în domeniile corespunzătoare mandatelor acestora, și anume: examinarea relației Consiliului European pentru Cercetare cu sectorul industrial/de afaceri și a impactului cercetării finanțate de Consiliul European pentru Cercetare asupra inovării; elaborarea unei poziții a Consiliului European pentru Cercetare privind liberul acces; garantarea faptului că Consiliul European pentru Cercetare are o poziție de avangardă în adoptarea celor mai bune practici în ceea ce privește echilibrul de gen în domeniul cercetării; explorarea mecanismelor adecvate de sporire a participării cercetătorilor din afara Uniunii Europene la cererile de propuneri lansate de Consiliul European pentru Cercetare; elaborarea unei foi de parcurs pentru monitorizarea și evaluarea îndeplinirii de către Consiliul European pentru Cercetare a misiunii sale, dincolo de indicatori și de niveluri-țintă; sprijinirea politicilor pe termen scurt, mediu și lung ale Consiliului științific. În 2014, și-a început activitatea un nou grup de lucru, având ca temă extinderea participării europene. Misiunea acestuia este de a stimula țările din Europa Centrală și de Est să își cultive mai bine talentele științifice și să investească mai mult în cercetare. Grupul de lucru va realiza activități de sensibilizare cu privire la schemele de sprijin puse la dispoziție de Consiliul European pentru Cercetare în aceste țări, va informa mai bine comunitățile de cercetători pe plan local cu privire la oportunitățile pe care granturile Consiliului European pentru Cercetare le oferă cercetătorilor științifici din regiunile vizate și, de asemenea, va consolida participarea talentelor științifice încă nedescoperite din aceste regiuni. Agenția executivă, împreună cu membrii grupurilor, a elaborat o serie de documente de lucru conținând analize și mesaje-cheie cu privire la aspectele specifice abordate în cadrul grupurilor de lucru și al comitetelor permanente. În anul 2014, activitățile principale realizate în domeniile specifice ale grupurilor de lucru au inclus: Inovarea și relațiile cu sectorul industrial: în iulie 2014, nouă beneficiari de granturi pentru validarea conceptului au primit formare și au fost ulterior invitați să își prezinte ideile în fața unor investitori în cadrul unor sesiuni de „prezentări fulger” („elevator pitch”) de câte trei minute fiecare, adresate unei rețele alcătuite din inovatori lideri din industrie și din mediul academic, precum și dintr-o serie de investitori de capital de risc. Acesta este cel de al doilea astfel de eveniment organizat de Consiliul European pentru Cercetare în colaborare cu întreprinderea media ScienceBusiness, primul având loc în luna februarie 2013. Accesul liber: a avut loc o sesiune privind accesul liber și excelența științifică în cadrul seminarului comun organizat de Consiliul European pentru Cercetare și Fundația Națională Daneză de Cercetare, intitulat „Promovarea excelenței academice într-o lume în schimbare” (Fostering academic excellence in a changing world), care s-a desfășurat în luna iunie, ca eveniment asociat conferinței „Euroscience Open Forum 2014” (ESOF 2014). Ulterior, în luna septembrie, a avut loc un atelier de două zile pe tema gestionării și partajării datelor de cercetare, care a atras peste 140 de participanți din toată Europa. Alte evenimente au inclus o serie de seminare cu participarea unor reprezentanți din partea infrastructurilor cu acces liber, precum depozitele de date „Dryad” și „figshare”, din partea fundației OAPEN, care gestionează o platformă bibliografică cu acces liber, precum și din partea platformei „Reproducibility Initiative”. În contextul cooperării cu Asociația Internațională a Editorilor din Domeniul Științei, Tehnicii și Medicinei (International Association of Scientific, Technical and Medical Publishers – STM), au mai avut loc două seminare, unul pe tema stabilirii prețurilor jurnalelor de specialitate, iar celălalt pe tema editării textelor în formate ample în mediul digital. Echilibrul de gen: în încercarea de a continua rezolvarea problemei numărului mic de propuneri depuse de femei-cercetător în cadrul cererilor de propuneri lansate de Consiliul European pentru Cercetare, în luna iunie 2014, Consiliul științific al Consiliului European pentru Cercetare a adoptat Planul Consiliului European pentru Cercetare privind echilibrul de gen 2014-2020. Documentul, întocmit de grupul de lucru privind echilibrul de gen, are drept scop continuarea îndeplinirii obiectivelor stabilite în Planul Consiliului European pentru Cercetare privind echilibrul de gen 2007-2013. În plus, grupul de lucru privind echilibrul de gen a comandat un studiu independent, proiectul „ERCAREER”, care să analizeze diferențele și asemănările dintre traiectoriile și tiparele profesionale ale beneficiarilor și beneficiarelor de granturi din partea Consiliului European pentru Cercetare și să formuleze o serie de recomandări.